अपनी गल्लै दी बजाह्‌त करदे होई उ’न्नै अग्गें गल्ल बधाई “सारे गै थोह्‌ड़े- मते पागल होंदे न। किश आरजी ते किश मुस्तकल। केई जाह्‌री ते केई गुज्झे। केई पगड़ोई जंदे न ते केई अपने पागलपुने दा नन्द लैंदे होई मजे कन्नै सारी उमर लंघाई दिंदे न, ते दुएं लेई नेहियां मसालां कायम करी जंदे न जिंदे उप्पर चलने दी नाकामयाव कोशशें च किन्ने गै सज्झर बतोए दे फिरदे रौंह्‌दे न। मते हारे डिक्टेटर, धारमक ते राजनैतक नेता ते साईसदान इस्सै श्रेणी च औंदे न। पागलपन दा एह् बरदान गै उ’नें महापुरशें गी आम आदमियें कोला बक्खरा करदा ऐ। केई विद्वान ते सारी उमर पागलपुने उप्पर मैडिकल कालजें ते यूनिवर्सटियें च लैक्चर दिंदे रेह् ते बाद च पता लग्गा जे ओह् आपूं बी पागल हे।”